## Pravilnik o provedbi programa razvitka seoskog prostora

### NN 71/2005 (10.6.2005.), Pravilnik o provedbi programa razvitka seoskog prostora

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**1399**

Na temelju članka 53. stavka 6. Zakona o
državnoj potpori u poljoprivredi, ribarstvu i šumarstvu (»Narodne novine« br. 87/02, 117/03 i 82/04), ministar poljoprivrede,
šumarstva i vodnoga gospodarstva, donosi

## PRAVILNIK

### O PROVEDBI PROGRAMA RAZVITKA SEOSKOG PROSTORA

Članak 1.

Ovim se Pravilnikom utvrđuje način i postupak
provedbe programa razvitka seoskog prostora te uvjeti koje moraju zadovoljavati
fizičke i pravne osobe korisnici prava na državnu potporu razvitka seoskog
prostora (u daljnjem tekstu: Potpora razvitka seoskog prostora) u sklopu mjera
strukturne politike koja se provodi kroz model ruralnog razvitka, najviši
iznosi Potpore, utvrđuju se korisnici i njihove obveze te propisuje obrazac
zahtjeva za odobrenje novčane potpore razvitka seoskog prostora.

Članak 2.

(1) Potpora razvitka seoskog prostora
podrazumijeva dodjelu nepovratnih novčanih sredstava iz državnog proračuna
Republike Hrvatske kojima Ministarstvo poljoprivrede, šumarstva i vodnoga
gospodarstva (u daljnjem tekstu: Ministarstvo) sudjeluje u financiranju mjera
razvitka seoskog prostora.

(2) Potpora razvitka seoskog prostora odobrava
se za projekte koje financiraju sami korisnici ili se financiraju iz sredstava držav­nog proračuna, proračuna
jedinica lokalne samouprave, jedinica područne (regionalne) samouprave
(županije) ili iz drugih izvora financiranja.

Članak 3.

(1) Pravo na Potporu razvitka seoskog prostora
može ostvariti pravna i fizička osoba (u daljnjem u tekstu Korisnik) koji se
određuje zasebno u svakom raspisanom natječaju.

(2) Korisnici iz stavka 1. ovog članka jesu:

1. komercijalno ili nekomercijalno poljoprivredno
gospodarstvo upisano u Upisnik poljoprivrednih gospodarstava;

2. pravna i fizička osoba koja ima povlasticu za
uzgoj i povlasticu za gospodarski ribolov sukladno Zakonu o slatkovodnom
ribarstvu (»Narodne novine« br. 106/01, 7/03, 174/04,
10/04 – ispravak i 49/05 – pročišćeni tekst) i Zakonu o morskom ribarstvu
(»Narodne novine« br.74/94, 57/96, 46/97 – pročišćeni
tekst i 48/05);

3. pravna i fizička osoba koja je registrirana
za obavljanje djelat­nosti šumarstva izuzev
trgovačkog društva u 100%-tnom vlasništvu Republike
Hrvatske;

4. pravna i fizička osoba koja je registrirana
za obavljanje djelatnosti lovstva;

5. obiteljsko poljoprivredno (seljačko)
gospodarstvo koje je registrirano (ima odobrenje) za pružanje ugostiteljskih
usluga u seljačkom domaćinstvu (u vidu rješenja nadležnog ureda za jednog
njezinog člana);

6. trgovačko društvo upisano u trgovački
registar;

7. obrt upisan u obrtni registar;

8. udruga upisana u registar udruga;

9. ustanova upisana u sudski registar ustanova;

10. jedinica lokalne samouprave;

11. jedinica područne (regionalne) samouprave.

(3)
Uvjeti koje moraju zadovoljavati Korisnici bit će određeni natječajem
sukladno članku 53. stavku 7. Zakona o državnoj potpori u poljoprivredi,
ribarstvu i šumarstvu (»Narodne novine« br. 87/02,
117/03 i 82/04) (u daljnjem tekstu: Zakon).

Članak 4.

Potpora razvitka seoskog prostora, sukladno
članku 53. stavku 4. Zakona, se odobrava za sljedeće mjere razvitka seoskog
prostora (u daljnjem tekstu: Mjera):

*Mjera 1*. izrada školskih,
nastavnih, edukacijskih i razvojnih programa, planova i projekata, iz oblasti
poljoprivrede, ribarstva, šumarstva, lovstva i ruralnog razvitka, koja
ponajprije obuhvaća potporu:

– mladim poljoprivrednicima,

– školovanju, prekvalifikaciji i obuci,

– šumarstvu,

– obnovi i razvitku sela,

– očuvanju kulturnog blaga, ruralnih običaja i
manifestacija,

– ruralnom i lovnom turizmu i tradicionalnim
obrtima,

– poboljšanju ruralne infrastrukture vezano uz
razvitak poljoprivrede;

*Mjera 2*. školovanje (srednje
škole, edukacijski kampovi, stručna obuka) seoskih žitelja iz oblasti
poljoprivrede, ribarstva, šumarstva, lovstva i ruralnog razvitka, koja
ponajprije obuhvaćaju potporu:

– mladim poljoprivrednicima,

– školovanju, prekvalifikaciji i obuci,

– šumarstvu,

– raznovrsnim poljoprivrednim i drugim
aktivnostima radi ostvarivanja dopunskih ili alternativnog izvora prihoda,

– ruralnom i lovnom turizmu i tradicionalnim
obrtima,

– razvitku usluga u ruralnom prostoru;

*Mjera 3*. osnivanje i razvoj
poljoprivrednih zadruga, koja ponajprije obuhvaća potporu:

– investicijama na poljoprivrednim
gospodarstvima,

– preradi poljoprivrednih proizvoda,

– promociji kvalitetnih autohtonih proizvoda;

*Mjera 4*. osnivanje i razvoj
udruga poljoprivrednih proizvođača, uzgajivača riba i školjaka te strojnih prstenova, koje ponajprije obuhvaćaju potporu:

– uspostavi strojnih prstenova
(i njihovom razvoju),

– raznovrsnim poljoprivrednim i drugim
aktivnostima radi ostvarivanja dopunskih ili alternativnog izvora prihoda,

– promociji kvalitetnih autohtonih proizvoda;

*Mjera 5*. ulaganja u obiteljska
poljoprivredna gospodarstva, uzgajališta riba i
školjaka, privatne šume te uzgoj divljači (objekti i oprema za
poljoprivrednu, akvakulturnu, šumarsku i lovačku
proizvodnju), koja  ponajprije obuhvaća potporu:

– investicijama na poljoprivrednim
gospodarstvima,

– šumarstvu,

– poboljšanju ruralne infrastrukture vezano uz
razvitak poljoprivrede;

*Mjera 6*. prerada, skladištenje
i trženje poljoprivrednih, ribarskih i šumarskih proizvoda, koja ponajprije
obuhvaća potporu:

– investicijama na poljoprivrednim
gospodarstvima,

– preradi poljoprivrednih proizvoda,

– šumarstvu,

– promociji vinskih i drugih turističkih cesta,

– promociji kvalitetnih autohtonih proizvoda;

*Mjera 7*. pomoć seoskim ženama,
mladim poljoprivrednicima, te mladim uzgajivačima riba i školjaka u vidu pilot
projekata, koja ponajprije obuhvaća potporu:

– investicijama na poljoprivrednim
gospodarstvima,

– preradi poljoprivrednih proizvoda,

– mladim poljoprivrednicima,

– mjerama zaštite okoliša u području
poljoprivrede i šumarstva,

– obnovi i razvitku sela;

*Mjera 8*. obnova i razvitak sela
i seoskog prostora (ruralna infrastruktura, zaštita okoliša, uređenje
zemljišta, ribarstvo, šumarstvo, lovstvo, diverzifikacija
djelatnosti), koja ponajprije obuhvaća potporu:

– mjerama zaštite okoliša u području
poljoprivrede i šumarstva,

– šumarstvu,

– obnovi opožarenih šumskih i poljoprivrednih
površina,

– mjerama uređenja zemljišta,

– obnovi i razvitku sela,

– raznovrsnim poljoprivrednim i drugim aktivnostima
radi ostvarivanja dopunskih ili alternativnog izvora prihoda,

– poboljšanju ruralne infrastrukture vezano uz
razvitak poljoprivrede,

– razvitku usluga u ruralnom prostoru;

*Mjera 9*. razvoj seoskog, lovnog
i ribolovnog turizma, koja ponajprije obuhvaća potporu:

– preradi poljoprivrednih proizvoda,

– šumarstvu,

– obnovi opožarenih šumskih i poljoprivrednih
površina

– mjerama uređenja zemljišta,

– ruralnom i lovnom turizmu i tradicionalnim
obrtima,

– poboljšanju ruralne infrastrukture vezano uz
razvitak poljoprivrede,

– promociji vinskih i drugih turističkih cesta,

– razvitku usluga u ruralnom prostoru;

*Mjera 10*. očuvanje tradicijske
etno baštine i autohtonih proizvodnji, koja ponajprije obuhvaća potporu:

– investicijama na poljoprivrednim gospodarstvima,

– preradi poljoprivrednih proizvoda,

– očuvanju kulturnog blaga, ruralnih običaja i
manifestacija,

– ruralnom i lovnom turizmu i tradicionalnim
obrtima,

– promociji kvalitetnih autohtonih proizvoda,

– razvitku usluga u ruralnom prostoru.

Članak 5.

(1) Zahtjev za odobrenje Potpore razvitka
seoskog prostora (u daljnjem tekstu: Zahtjev) podnosi se Ministarstvu u roku
propisanom u natječaju.

(2) Obrazac Zahtjeva nalazi se u prilogu ovog
Pravilnika i čini njegov sastavni dio.

(3) Za svaku Mjeru natječaj provodi Ministarstvo
najmanje jednom, a po mogućnosti i više puta godišnje u ovisnosti o
iskorištenju proračunskih novčanih sredstava predviđenih za određenu Mjeru
tijekom godine.

(4) Uz Zahtjev se prilaže i dokumentacija propisana
natječajem iz članka 3. stavka 3. ovog Pravilnika.

Članak 6.

(1) Iznos novčane Potpore razvitka seoskog
prostora za pojedinog korisnika može iznositi do 50% vrijednosti prijavljenog
projekta.

(2) Udio novčane Potpore razvitka seoskog
prostora po pojedinoj mjeri propisat će se u natječaju iz članka 3. stavka 3.
ovog Pravilnika za svaku mjeru i natječaj zasebno.

(3) Visina iznosa Potpore razvitka seoskog
prostora u stavci 1. ovog članka obračunava se na temelju prikazane vrijednosti
projek­ta (poslovni plan, troškovnik, ponude,
predračuni, računi, cijene i dr.).

(4) Najniži iznos Potpore razvitka seoskog
prostora po pojedinom korisniku za svaku mjeru bit će određen u natječaju iz
članka 3. stavka 3. ovog Pravilnika.

(5) Najviši odobreni iznos Potpore razvitka
seoskog prostora po projektu iz natječaja u jednoj (1) kalendarskoj godini može
iznositi 250.000,00 kn, osim za Mjeru 7. pomoć mladim poljoprivrednicima u vidu
pilot projekata, za koju najviše može iznositi 500.000,00 Kuna (kn).

Članak 7.

(1) Ministarstvo vodi evidenciju zaprimljenih
Zahtjeva, za koje su odobrene i isplaćene Potpore razvitka seoskog prostora i
to po godinama, natječajima, Mjerama, te korisnicima.

(2) Za isti projekt novčana Potpora razvitka
seoskog prostora se može ostvariti samo jedanput.

Članak 8.

(1) Ministar poljoprivrede, šumarstva i vodnoga
gospodarstva (u daljnjem tekstu: Ministar) imenuje Povjerenstvo za odabir
projekata razvitka seoskog prostora (u daljnjem tekstu: Povjerenstvo).

(2) Rad Povjerenstva određen je Poslovnikom o radu
Povjerenstva (u daljnjem tekstu: Poslovnik).

(3) Povjerenstvo razmatra podnesene zahtjeve
sukladno Poslov­niku i natječaju, te predlaže
Ministru donošenje Odluke o odobrenju novčane Potpore razvitka seoskog prostora
(u daljnjem tekstu: Odluka).

Članak 9.

(1) Na temelju Odluke, s Korisnikom koji je
ostvario pravo na novčanu Potporu razvitka seoskog prostora zaključit će se
Ugovor o sufinanciranju (u daljnjem tekstu: Ugovor).

(2) Uvjeti i način korištenja Potpore razvitka
seoskog prostora, način isplate, te međusobna prava i obveze Ministarstva i
Korisnika bit će određeni Ugovorom.

Članak 10.

Ovaj Pravilnik stupa na snagu danom objave u
»Narodnim novinama«.

Klasa: 011-02/05-01/16

Urbroj: 525-1-05-1

Zagreb, 25. svibnja 2005.

Ministar

**Petar Čobanković**, v. r.

![](dodatni/355808.gif)
![](dodatni/355809.gif)
![](dodatni/355810.gif)
![](dodatni/355811.gif)

Pravilnik, NN 71/2005-1399